שאול מרין

שאול מרין (ירושלים, 2004)
שאול צבי מֶרין (Merin; 25 באוגוסט 1933 – 28 באוגוסט 2012) היה פרופסור לרפואה, מבכירי רופאי העיניים בישראל.

==ביוגרפיה==
מרין נולד ב-1933 בעיר בֶּנְדִין שבפולין, בנם של יצחק וגיטל.
במלחמת העולם השנייה גורשה המשפחה עם יתר היהודים לגטו שהקימו הגרמנים בעיר. ב-3 באוגוסט 1943, כשעמדה המשפחה בתחנת הרכבת בדרך להישלח לאושוויץ, נמלטו שאול ואחותו הצעירה דינה לביתה של מי שהייתה עוזרת הבית של המשפחה לפני הגירוש, אניִילה זוואדזקה (Aniela Zawadzka), ושם הצטרפו לדודם, שכבר מצא אצלה מסתור. אצלה הסתתרו עד לשחרור האזור על ידי הצבא האדום בינואר 1945, וזוואדזקה שימשה כאם מאמצת עבורם. (לאחר המלחמה נישאו זוואדזקה והדוד וולף שוַוייצר ועברו לאיטליה. ב-23 בנובמבר 2005 קיבלה בתם פליציה שווייצר את התואר חסיד אומות העולם עבור אמהּ המנוחה.)

ב-1949 עלה מרין לישראל.

===קריירה רפואית ואקדמית===
בשנת 1960 סיים מרין את לימודי הרפואה בבית הספר לרפואה של האוניברסיטה העברית בירושלים. ב-1963, לאחר שירותו הצבאי, החל את התמחותו במחלקת העיניים של בית החולים הדסה עין כרם. בשנת 1970 הוענק לו תואר מומחה. יצא לשלוש שנים נוספות של השתלמות ברפואת עיניים בטורונטו שבקנדה ובשיקגו שבארצות הברית. כמו כן צבר שלוש שנות עבודה רפואית וכירורגית בארצות שונות באפריקה. במלחמת יום הכיפורים שירת בחזית הסורית כרופא חטיבת השריון 679, בדרגת רב-סרן.

מרין כיהן כרופא בכיר במחלקת העיניים של הדסה עין כרם וכן ניהל במשך 20 שנה את יחידת העיניים בבית החולים הדסה הר הצופים. הוא התמחה במיוחד במחלות תורשתיות של העין ובמחלות רשתית העין, לרבות סיבוכי סוכרת. 

בשנת 1968 קיבל דרגת מרצה באוניברסיטה העברית, והחל מ-1979 היה פרופסור מן המניין בבית הספר לרפואה של האוניברסיטה העברית. הוא פרסם שני ספרים (על מחלות תורשתיות של העין) וכ-110 מאמרים ופרסומים רפואיים. 

בנוסף שימש במשך 6 שנים כיושב ראש איגוד רופאי העיניים בישראל, וכיהן כיושב ראש האיגוד הישראלי לחקר העין והראיה במשך 4 שנים. בנוסף, במשך 7 שנים היה יושב ראש ועדת הבחינות הארצית לתואר מומחה ברפואת עיניים.

בשלהי חייו ניהל את היחידה למחלות רשתית בבית החולים סנט ג'ון בירושלים.

שאול מרין נפטר בקיץ 2012 לאחר מחלה קשה, בגיל 79. נקבר בבית העלמין בקיבוץ קריית ענבים.

===משפחתו===
מרין היה תושב ירושלים, נשוי לרחל, אב לשלושה. בנו פרופסור עופר מרין, כירורג לב-חזה בהתמחותו, ניהל את מערך הטראומה בבית החולים שערי צדק בירושלים וכיום משמש כמנכ"ל בית החולים.

==לקריאה נוספת==
<div class="mw-content-ltr">
* Merin, Saul Cvi,' in: Who's who in Finance and Industry, 2001, vol. 32, p. 464.
* [https://pod.link/1494128710/episode/ab0225df27a42adef0f0e7824d4aaba0 אהבות שאול - סיפורו של פרופסור שאול מרין - בפודקאסט "סיפור משפחה"]
</div>

==קישורים חיצוניים==
* [http://0-www.worldcat.org.novacat.nova.edu/identities/lccn-n89-225724 שאול מרין] באתר WorldCat Identities
* [https://web.archive.org/web/20160303200856/http://www.metaplim.co.il/a.asp?a=122672 קורות חיים של שאול מרין]באתר 'מטפלים'
* [http://health.walla.co.il/?w=//1291103 פרופ' שאול מרין] באתר וואלה!
* [http://www.hadassah.org.il/%D7%90%D7%95%D7%93%D7%95%D7%AA-%D7%94%D7%93%D7%A1%D7%94/%D7%97%D7%93%D7%A9%D7%95%D7%AA/%D7%A4%D7%A8%D7%95%D7%A4'-%D7%A9%D7%90%D7%95%D7%9C-%D7%9E%D7%A8%D7%99%D7%9F-%D7%94%D7%9C%D7%9A-%D7%9C%D7%A2%D7%95%D7%9C%D7%9E%D7%95.aspx פרופ' שאול מרין הלך לעולמו] , באתר המרכז הרפואי הדסה, 5 בספטמבר 2012
* [http://www.avelim.co.il/%D7%A4%D7%A8%D7%95%D7%A4-%D7%A9%D7%90%D7%95%D7%9C-%D7%9E%D7%A8%D7%99%D7%9F-%D7%96%D7%9C/?utm_source=dlvr.it&utm_medium=facebook פרופ' שאול צבי מרין] באתר אבלים
* [https://pod.link/1494128710/episode/ab0225df27a42adef0f0e7824d4aaba0 אהבות שאול - סיפורו של פרופסור שאול מרין] בפודקאסט "סיפור משפחתי"
<div class="mw-content-ltr">
* [https://web.archive.org/web/20130102111215/http://www.stjohneyehospital.org/saul-merin-friend-hospital-group-passes-away-jerusalem Saul Merin, Friend to the Hospital Group, Passes Away in Jerusalem], St John of Jerusalem Eye Hospital
</div>

==הערות שוליים==

קטגוריה:רופאי עיניים ישראלים
קטגוריה:סגל מרכז רפואי הדסה
קטגוריה:סגל האוניברסיטה העברית בירושלים: רפואה
קטגוריה:ילדים בשואה: פולין
קטגוריה:ניצולי השואה
קטגוריה:עולים לאחר קום המדינה: 1948–1950
קטגוריה:ירושלים: רופאים
קטגוריה:אישים הקבורים בקריית ענבים
קטגוריה:ישראלים ילידי פולין
קטגוריה:בעלי תואר דוקטור לרפואה מהאוניברסיטה העברית בירושלים
קטגוריה:ישראלים שנולדו ב-1933
קטגוריה:ישראלים שנפטרו ב-2012